في كل مدينة كاين شركات وأشخاص لي كيشريو حق إستغلال مواقف السيارات، وكاين لي كيتعطاو ليهم حيت عاونو المرشح في الإنتخابات ولاسباب كثيرة، هاد الناس كيفرقو على دوك الشواريع الكارديانات بمقابل، كل شارع عندو ثمن، كيقوليه عطيني هنا ميتين درهم في النهار مثلا ولي شاط ليك كثر ديالك، هادي هي خدمة عبد الهادي ديال الجديدة، مثلا كنعقل في مهدية فداك ألفين وتمنية كانو الكارديانات كيشدو من البوطو حتى للبوطو ب 300 درهم للنهار، كيعطيوها لواحد شاري من عند الجماعة أو البلدية، وماشي غير هادشي لي كيتباع طواليط عمومي تيران يدار فيه معرض سوق أسبوعي المهم أي حاجة راه الناس كيخلصو باش يستغلوها، طبعا هادشي كنهدر على البلايص الحيوية وسط المدينة أو في المناطق السياحية، ماشي على داك الكارديان لي عاصر قبالة مخبزة توقف تشري كوميرة بجوج دراهم خاص تخلص عليها تلاتة،هادوك راه غير كيجي الواحد ويسيطر وصافي ويجيب مصيريف. هاد الأيام نايضة حملة على الكارديانات لي حقا كثرو بزاف وفي بلايص غير منطقية ديال كتنزل جوج دقايق ترجع خاصك تخلص، ومابقاش حتى داك العساس ديال شحال هادي لي كيوقف عليك قبل ماتحط الطوموبيل ويعاونك حتى تسطاسيوني وكذلك ملي تجي تخرج يخرجك، دابا يشوفك مقاتل فشي بلاصة مزاحمة مايديهاش حتى فيك حتى تبغي تخرج عاد يبعث معاك قبالة الطوموبيل، غير هو راه ماشي كلهم عبارة على شماكرية جاو وسيطرو على الشارع العام وبداو كياخدو مقابل من صحاب السيارات، راه المرشحين لي صوتوا عليهم المواطنين هوما لي مفوتين حق إستغلال دوك المواقف لشركات وأشخاص لي حاطين دوك العساسة وكيتخلصو من عندهم، ولي دابا نايضة حملة على الحلقة الأضعف لي هي الكارديانات عوض ينوضو المغاربة يحاسبو البلديات لمن فوتوا هادوك المواقف وكيفاش كيتخلصو من عندهم وفين كتمشي فلوسهم. من ورا دوك الكارديانات راه كاين منتخبين صوتوا عليهم المغاربة وهوما لي فوتوا حق إستغلال دوك الشوارع لهادوك الكارديانات وبثمن عالي في بعض المناطق، لذا ماخاصش يستغرب الواحد ملي يبغي يحط طوموبيلتو حدا جامع الفنا أو فشي بحر معروف ويسمع عشرة دراهم وعشرين درهم، راه الجماعة هوما اللولين مطلعين الثمن طبعا من أجل خدمة المواطن لي صوت عليهم، ولكن للأسف المواطن كيتخور على جوج خطرات المرة اللولة فاش صوت على ناس مكيفكروش ليه، والتانية فاش يولي يخلص خدمات غالية بفلوس جزء كبير منها كيمشي للجماعة باش يشري الرئيس طوموبيل جديدة يبقى يوصل فيها ولادو للمدرسة وتمشي تسخر بيها مرتو، لذا أي إحتجاج أو حملة ماخاصش تكون على كارديان بل على المنتخبين وهوما لي خاص يلقلو حل لهاد التسيب لي هوما الريوس الكبار ديالو. 
أي إحتجاج أو حملة ماخاصش تكون على كارديان بل على المنتخبين لي فوتوا حق إستغلال دوك الشوارع والمواقف وهوما لي خاص يلقاو حل لهاد التسيب لي هوما الريوس الكبار ديالو